ราคาทองปิดลบเกือบ 8 ดอลล์ นักลงทุนเทขายหลังข้อมูลแรงงานสหรัฐฯสดใส
สัญญาทองคำตลาดนิวยอร์กปิดลบเมื่อคืนนี้ (3 ส.ค.) เนื่องจากนักลงทุนลดการถือครองทองคำซึ่งเป็นสินทรัพย์ที่ปลอดภัย หลังจากออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นมากกว่าคาดในเดือนก.ค. นอกจากนี้ ตลาดทองคำยังได้รับแรงกดดันจากสกุลเงินดอลลาร์ที่แข็งค่าเมื่อเทียบกับสกุลเงินหลักๆ
4 ส.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 7.9 ดอลลาร์ หรือ 0.58% ปิด (3 ส.ค.) ที่ระดับ 1,364.7 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 23 เซนต์ หรือ 1.11% ปิดที่ 20.471 ดอลลาร์/ออนซ์, สัญญาพลาตินัมส่งมอบเดือนต.ค.ลดลง 2.5 ดอลลาร์ หรือ 0.21% ปิดที่ 1,169.6 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 3.85 ดอลลาร์ หรือ 0.5% ปิดที่ 713.85 ดอลลาร์/ออนซ์
นักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากรายงานของ ADP ระบุว่า การจ้างงานของภาคเอกชนสหรัฐประจำเดือนก.ค.เพิ่มขึ้น 179,000 ตำแหน่ง สูงกว่าที่นักวิเคราะห์คาดการณ์ไว้ที่ระดับ 170,000 ตำแหน่ง ขณะเดียวกัน ADP ได้ทบทวนปรับเพิ่มตัวเลขการจ้างงานในเดือนมิ.ย.สู่ระดับ 176,000 ตำแหน่ง จากเดิมที่ระดับ 172,000 ตำแหน่ง ตัวเลขจ้างงานภาคเอกชนที่ปรับตัวขึ้นมากกว่าการคาดการณ์นั้น ยังส่งผลให้สกุลเงินดอลลาร์สหรัฐแข็งค่าขึ้น ซึ่งได้สร้างแรงกดดันต่อสัญญาทองคำด้วย